OBH 6252/1998.
Az állampolgári jogok országgyűlési biztosának jelentése
Előadó: Dr. Pásztor Imre

A vizsgálat megindulása
	Panaszos az akkor még kiskorú lányának sporteltiltása miatt fordult hivatalunkhoz. A panaszt jogi képviselője ellenjegyezte. Az volt az alaphelyzet, hogy a kiskorú asztaliteniszező csapatversenyen indult, arra jogosító bélyegző nélkül. Ekkor kizárták a versenyből, és legközelebb már bélyegzővel igazolták a versenyjogosultságát. A verseny során azonban gyanúsnak találták a bélyegző lenyomatot és a szakértő meg is állapította, hogy az valóban hamis. Ezután történ a hathónapos eltiltás.
	Panaszos, mint gyermekének törvényes képviselője az eljárás során élt valamennyi jogorvoslati lehetőséggel, és amikor ezek nem vezettek eredményre, jogi képviselője útján az Ifjúsági és Sportminisztériumhoz fordult felülvizsgálati kérelemmel. Itt sem járt sikerrel, mert megállapították, hogy a fegyelmi eljárás törvényes volt és a határozatok is megalapozottak. Erről a panaszost értesítették.
	Az állampolgári jogok országgyűlési biztosának helyettese a panasz alapján megkereste a minisztert, ahonnan az illetékes főosztályvezető-helyettes válaszában megismételte korábbi álláspontjukat, és megküldte a panaszosnak írt válaszuk másolatát is.
	Legutóbbi levelünkben arra kértünk a panaszostól választ, hogy érték-e újabb hátrányok a leányát és, hogy most biztosított-e a versenyzési lehetősége. A válaszból kiderül, hogy gyermeke rendszeresen versenyez, újabb hátrányok nem érték, azokon kívül, amelyek a versenyzésből való kiesés természetes következményei.

A vizsgálat megállapításai
	A panaszos nem vitatta, hogy a versenyen bemutatott okmányon talált bélyegző hamis. A sportszerűség ezért megkívánta, hogy az ügyben eljárjanak és ennek eredményeként került sor a versenyzéstől való hathónapos eltiltásra.
	Azt az egész eljárás alatt nem sikerült tisztázni, hogy ki készítette a hamis bélyegzőlenyomatot. Ezek alapján a fegyelmi eljárás, amely minden fórumon járt, törvényesnek tekintendő, ezért nem kifogásolható a minisztérium döntése sem. Mindezek alapján visszásság nem állapítható meg, ezért a vizsgálatot ajánlás nélkül lezárom.

Budapest, 2000. november 18.

Gönczöl Katalin